b'\n_START_ARTICLE_\nVrhnika\n_START_SECTION_\nPrazgodovina in antika\n_START_PARAGRAPH_\nMesto naj bi po legendi ustanovili Argonavti, ki so pod vodstvom Jazona pripluli po Savi in Ljubljanici iz \xc4\x8crnega morja. Ko so pri\xc5\xa1li do izvira Ljubljanice na tem mestu, so morali ladjo razstaviti in prenesti po kopnem do obale Jadranskega morja. Njihova ladja je upodobljena v ob\xc4\x8dinskem grbu._NEWLINE_Prvi dokazi o \xc4\x8dlovekovi prisotnosti na obmo\xc4\x8dju Vrhnike segajo v starej\xc5\xa1o kameno dobo. V okolici bli\xc5\xbenjega Verda je bilo najdeno ve\xc4\x8d izjemnih prazgodovinskih najdb (ostanki neolitskega voza (1994), tabor kamenodobnih lovcev (2004), kot bogato arheolo\xc5\xa1ko najdi\xc5\xa1\xc4\x8de je poznana tudi reka Ljubljanica, ki je bila pomembna plovna trgovska pot._NEWLINE_V anti\xc4\x8dnih \xc4\x8dasih je bila Vrhnika tr\xc5\xbeno in pristani\xc5\xa1ko naselje, znano kot Navport (Nauportus, kar je hibridna beseda iz gr\xc5\xa1ke sestavine nays \xe2\x80\x98ladja\xe2\x80\x99 in latinske portus \xe2\x80\x98pristani\xc5\xa1\xc4\x8de\xe2\x80\x99), kakor naj bi ga poimenovali \xc5\xbee Argonavti. V tem \xc4\x8dasu je Navport spadal pod pleme Tavriskov. Na bregovih Ljubljanice so bila ugotovljena in odkopana rimska skladi\xc5\xa1\xc4\x8da in ostanki utrjenega tr\xc5\xbei\xc5\xa1\xc4\x8da, na obmo\xc4\x8dju \xc5\xbeupnijske cerkve sv. Pavla in ulice Gradi\xc5\xa1\xc4\x8de so \xc5\xa1e vidni ostanki rimskega kastela. Na pobo\xc4\x8djih nad Vrhniko le\xc5\xbeijo ostanki zidovja in stra\xc5\xbenih stolpov iz sklopa Claustra Alpium Iuliarum. Sredi 5. stoletja, ko je rimski imperij \xc5\xbee propadal, so mesto uni\xc4\x8dili Huni.\n_START_SECTION_\nSrednji vek\n_START_PARAGRAPH_\nV srednjem veku se je Vrhnika razdelila na tri jedra: Hrib, kjer so prebivali  obrtniki (usnjarji, \xc4\x8devljarji); Vas je predstavljala stanovanjski predel z obrtniki ni\xc5\xbejega sloja (vozniki, brodniki); Breg pa je slovel kot bogatej\xc5\xa1i del s trgovinami, bogata\xc5\xa1i in vi\xc5\xa1jimi sloji obrtni\xc5\xa1tva. V pisnih virih se Vrhnika prvi\xc4\x8d omenja leta 1300 kot Gornja Ljubljana; kot trg pa jo je ozna\xc4\x8dil \xc5\xa1ele Valvazor v svoji Slavi vojvodine Kranjske leta 1689. Svojo zlato dobo pa je Vrhnika do\xc5\xbeivela v 17. stol., ko je o\xc5\xbeivela trgovska pot med Trstom in Ljubljansko kotlino. Ob izgradnji cesarske ceste Dunaj\xe2\x80\x93Trst je Vrhniko zajela gospodarska kriza, saj je kot obrt propadlo \xc4\x8dolnarstvo. Vendar se je zaradi tega kasneje tudi razvila lesna obrt._NEWLINE_V listinah iz tega \xc4\x8dasa se kraj najve\xc4\x8dkrat navaja pod nem\xc5\xa1kim imenom Oberlaybach (\xc2\xbbGornja Ljubljana\xc2\xab) oz. njegovimi variantami (Ober Laybach, Obernlaibach ipd.; latinsko Superior Laibacum), pa tudi Vernich, Nider Dorf idr.\n_START_SECTION_\nNovej\xc5\xa1a zgodovina\n_START_PARAGRAPH_\nLeta 1876 se je v mestnem predelu, imenovanem Na klancu, rodil prvi slovenski poklicni pisatelj Ivan Cankar. Hi\xc5\xa1a, ki stoji na mestu njegove rojstne hi\xc5\xa1e, je preurejena v spominski muzej._NEWLINE_Na prelomu 19. in 20. stoletja je bila glavna dejavnost prevozni\xc5\xa1tvo, pa tudi \xc5\xbeagarstvo, mlinarstvo in usnjarstvo; Vrhnika le\xc5\xbei ob najugodnej\xc5\xa1i povezavi preko kra\xc5\xa1kih planot do morja, na razvoj pa vpliva tudi bli\xc5\xbeina Ljubljane._NEWLINE_Hitrej\xc5\xa1i razvoj naselja je spro\xc5\xbeila lokalna \xc5\xbeeleznica med Ljubljano in Vrhniko, ki je bila dograjena leta 1899 in je omogo\xc4\x8dila razvoj usnjarske, lesne, \xc5\xbeivilske in elektronske industrije. Od leta 1966 je opu\xc5\xa1\xc4\x8dena. Status mesta je Vrhnika dobila leta 1955. V letih 1970\xe2\x80\x931972 je bil na relaciji Vrhnika\xe2\x80\x93Postojna zgrajen odsek avtoceste A1, prva \xc5\xa1tiripasovna avtocesta v tedanji Jugoslaviji.'